

**РЕПУБЛИКА** **СРБИЈА**

**АУТОНОМНА ПОКРАЈИНА ВОЈВОДИНА**

**ОПШТИНА БАЧКА ПАЛАНКА**

**О П Ш Т И Н С К О В Е Ћ Е**

**ОПШТИНЕ БАЧКА ПАЛАНКА**

**Број: III-40-124/2018**

**Дана:** **26.децембар 2018. године**

**БАЧКА ПАЛАНКА**

На основу члана 38. став 5. Закона о удружењима („Службени гласник Републике Србије“, број 51/2009, 99/2011 - др. Закон и 44/2018-др.закони), члана 46. Закона о локалној самоуправи („Службени гласник Републике Србије“, број 129/2007, 83/2014- др. Закон, 101/2016- др. закон и 47/2018), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник Републике Србије“, број 16/2018), члана 65. и члана 108. став 2. Статута Општине Бачка Паланка („Службени лист Општине Бачка Паланка“, број 24/2013 - пречишћен текст) и члана 33. став 1. Пословника о раду Општинског већа Општине Бачка Паланка („Службени лист Општине Бачка Паланка“, број 19/2008), Општинско веће Општине Бачка Паланка на својој 124. седници, одржаној дана 26.децембра 2018. године, доноси

**П Р А В И Л Н И К**

**о начину суфинансирања пројеката удружења грађана из области културе**

Члан 1.

Овим Правилником одређују се услови, начин, области, критеријуми и поступак суфинансирања пројеката удружења грађана из области културе (у даљем тексту: удружења) средствима из буџета Општине Бачка Паланка.

Члан 2.

Право учешћа у расподели средстава из буџета Општине Бачка Паланка имају:

1. удружења која су регистрована на територији Општине Бачка Паланка више од две године од расписивања конкурса,
2. удружења која су регисторована мање од две године од расписивања конкурса, под условом да су партнери на пројекту са удружењима која испуњавају услове из тачке 1.

Пројектне aктивности морају се реализовати на територији Општине Бачка Паланка до краја буџетске године у којој су средства за суфинансирање пројеката додељена удружењима.

Члан 3.

По овом Правилнику Општина Бачка Паланка узима учешће у суфинансирању максимално 70% од вредности пројекта, а средства за суфинансирање опредељују се Одлуком о буџету Општине Бачка Паланка за сваку буџетску годину.

O избору пројеката одлучује Комисија за оцену пројеката из области културе (у даљем тексту: Комисија).

Члан 4.

Једно удружење може учествовати са само једним предлогом пројекта на једном конкурсу. Минимални износ средстава који се додељује по једној пријави је 30.000,00 динара, а максимални не сме износити више од 200.000,00 динара.

Члан 5.

Средства намењена удружењима из члана 2. овог Правилника могу да се користе за реализацију пројеката и захтева из следећих области и програма:

- за област заштите, очувања и презентације непокретног културног наслеђа;

- за област заштите, очувања и презентације археолошког наслеђа;

- за област заштите, очувања и презентације музејског наслеђа;

- за област заштите, очувања и презентације архивске грађе;

- за област заштите, очувања и презентације нематеријалног културног наслеђа;

- програма који доприносе подизању културне свести, намењени јавности, а нарочито младима и деци;

- програми који доприносе развоју регионалне и међународне сарадње у области културе и културног наслеђа;

- програми који доприносе установљавању и одржавању манифестација и такмичења из области културе.

Члан 6.

Суфинансирање пројеката у области културе из члана 2. овог Правилника врши се на основу јавног конкурса (у даљем тексту: конкурс), који расписује и спроводи Комисија, оглашава се на огласној табли,званичној интернет страници Општине Бачка Паланка, средствима јавног информисања и порталу Е-управа.

Конкурс се може расписати највише четири пута у току календарске године.

Годишњи план расписивања јавних конкурса надлежни орган објављује најкасније до 31.јануара на огласној табли, званичној интернет страници Општине Бачка Паланка и доставља Канцеларији за сарадњу са цивилним друштвом.

Комисија по службеној дужности утврђује да ли је удружење уписано у регистар надлежног органа и да ли се према статутарним одредбама циљеви удружења остварују у области у којој се пројекат реализује.

Члан 7.

Текст конкурса садржи:

1. опште услове конкурса,
2. начин подношења пријава,
3. одлучивање по пријавама,
4. трајање конкурса.

Ближа упуства за подносиоце предлога пројеката о условима за подношење пријава и критеријумима за доделу средстава за суфинансирање пројеката за област за коју се расписује конкурс, као и извод из овог Правилника издаваће се и објављивати као прилог уз текст конкурса.

Конкурс за доделу и коришћење средстава објављује се на огласној табли, званичној интернет страници Општине Бачка Паланка и порталу Е-управа.

Члан 8.

За учешће на конкурсу неопходно је доставити образац (налази се на сајту општине Бачка Паланка).

Пријавни образац треба попунити јасно и прецизно, како би пријава могла да се процени на најбољи могући начин.

Уколико се пројекат реализује у партнерству са другим удружењем, неопходно је доставити доказ о сарадњи са истим (протокол, споразум и слично).

Пријава у којој је конкурсна документација написана руком неће се сматрати важећом.

Комплетна конкурсна документација се доставља у једној запечаћеној пошиљци и може се доставити на писарницу Општинске управе Општине Бачка Паланка или поштом на доле назначену адресу:

Општина Бачка Паланка

Одељење за друштвене делатности

Комисија за оцену пројеката из области културе

Краља Петра Првог број 16

21400 Бачка Паланка

Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.

Предња страна коверте мора садржати следеће податке:

ПРИЈАВА НА КОНКУРС ОПШТИНЕ БАЧКА ПАЛАНКА ЗА СУФИНАНСИРАЊЕ ПРОЈЕКАТА ИЗ ОБЛАСТИ КУЛТУРЕ

Име подносиоца пријаве, адреса подносиоца пријаве, назив пројекта.

Члан 9.

Рок за подношење пријава на конкурс не може бити краћи од 15 дана.

Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

Члан 10.

Пријаве за доделу средстава Комисија оцењује према мерилима и критеријумима прописаним овим Правилником.

Сви пројекти које су подносиоци пријава предали ће бити оцењени у складу са следећим мерилима и критеријумима:

**МЕРИЛА**

Административна провера

Сви пројекти који буду послати у предвиђеном року биће укључени у процес административне провере документације.

Административна провера састоји се из два дела:

1. провера да ли је пријава комплетна, односно да ли је поднета целокупна документација у складу са листом за проверу и да ли је документација поднета у траженој форми;
2. провера да ли подносилац пријаве, партнери и пројекат (предложене активности) задовољавају циљеве постављене у Правилнику, да ли је максимално тражени износ у складу са правилима конкурса.

Техничко-финансијска провера

Техничко- финансијска провера представља процену квалитета предлога пројекта и предлога буџета.

Процена ће бити спроведена у складу са критеријумима из овог Правилника, на начин који следи:

**КРИТЕРИЈУМИ**

1. **Релевантност - квалитет пројекта**

- Колико квалитет пројектне идеје доприноси реализацији предмета конкурса, побољшању квалитета живота грађана и целовитом решавању одређеног питања?

*Максимално 10 бодова*

- Колико су јасно дефинисане и стратешки одабране циљне групе, колики је број директних корисника?

*Максимално 10 бодова*

- Да ли су опис проблема, предуслови реализације и релевантни ризици јасно дефинисани?

*Максимално 10 бодова*

1. **Методологија**

- Да ли су активности које су планиране у пројекту одговарајуће, усклађене са циљевима и очекиваним резултатима?

*Максимално 10 бодова*

- Да ли су планирани резултати реални?

*Максимално 10 бодова*

- Да ли је план реализације пројекта добро разрађен и изводљив?

*Максимално 10 бодова*

1. **Одрживост пројекта**

- Да ли ће активности предвиђене пројектом имати конкретан утицај на циљне групе?

*Максимално 10 бодова*

- Да ли су очекивани резултати пројекта одрживи?

*Максимално 10 бодова*

1. **Буџет и рационалност трошкова**

- Да ли је предложени трошак неопходан за имплементацију пројекта?

*Максимално 10 бодова*

- Да ли је однос између процењених трошкова и очекиваних резултата задовољавајући?

*Максимално 10 бодова*

Члан 11.

Сваком предлогу пројекта Комисија ће доделити одређен број бодова, на основу кога ће бити сачињена бодовна ранг листа.

Сваки члан Комисије је у обавези да појединачно оцени све пристигле предлоге пројекта.

Пријаве које имају мање од 50% бодова, сходно предвиђеним критеријумима за доделу средстава, неће бити подржане.

Члан 12.

Комисија неће разматрати и бодовати следеће пријаве:

• ако је пријава послата након крајњег рока (неблаговремена);

• ако пријава није била комплетна или није била у складу са наведеним административним условима;

• ако подносилац пријаве не испуњава критеријуме везане за статус подносиоца пријаве;

• ако предлог пројекта не испуњава формалне критеријуме (нпр. активности предложене пројектом нису у оквиру предмета конкурса, затражена средства су већа од дозвољеног максимума, итд.);

• ако подносилац пријаве није оправдао или утрошио средства добијена из буџета Општине Бачка Паланка по конкурсима за суфинансирање пројеката удружења грађана у буџетској години која претходи буџетској години у којој се додељују средства по расписаном конкурсу.

Члан 13.

По завршетку конкурса и обраде пријава, Комисија у року до 60 дана од завршетка конкурса доноси ранг листу са бодовима пријављених пројеката и објављује је на огласној табли,званичној интернет страници Општине Бачка Паланка и порталу Е-управа.

Учесници конкурса имају право увида у поднете пријаве и приложену документацију у року од 3 радна дана од дана објављивања листе из става 1. овог члана на огласној табли и званичној интернет страници Општине Бачка Паланка.

На листу из става 1. овог члана учесници конкурса имају право приговора у року од 8 дана од дана њеног објављивања на огласној табли и званичној интернет страници Општине Бачка Паланка. Приговор се подноси Општинском већу Општине Бачка Паланка.

Одлуку по приговору Општинско веће Општине Бачка Паланка доноси у року од 15 дана од дана његовог пријема.

Одлуку о избору пројеката који се суфинансирају из буџета Општине Бачка Паланка председник општине доноси у року од 30 дана од дана истека рока за подношење приговора и објављује је на огласној табли,званичној интернет страници Општине Бачка Паланка и порталу Е-управа.

Члан 14.

На основу Одлуке из члана 13. овог Правилника, Председник општине Бачка Паланка закључује Уговор о суфинансирању пројекта средствима из буџета Општине Бачка Паланка.

Члан 15.

Уговор о суфинасирању пројекта из буџета Општине Бачка Паланка садржи:

* ознаку уговорних страна;
* назив и садржину пројекта;
* укупну вредност пројекта;

• износ средстава која се додељују из буџета Општине Бачка Паланка за реализацију пројекта;

* период у коме се пројекат реализује;

• права и обавезе уговорних страна;

* услове за раскид уговора пре истека времена на који је закључен;

• права и обавезе уговорних страна у случају раскида уговора пре истека времена на који је закључен;

* начин решавања спорова;
* одредбу да се средства користе искључиво за реализовање одобреног пројекта и
* начин и поступак враћања средстава ако се утврди да удружење добијена средства не користи за реализовање одобреног пројекта.

Члан 16.

Одељење за финансије и буџет Општинске управе Општине Бачка Паланка и Комисија прате и надзиру наменско коришћење средстава непосредним увидом и на основу извештаја, обавештења и достављене документације, како у току реализације, тако и након реализације пројекта.

Удружења која су из буџета јединице локалне самоуправе добила средства за реализовање пројекта од јавног интереса, чине доступним јавности извештај о свом раду и тај извештај достављају даваоцу средстава.

Члан 17.

Надлежни орган израђује извештај о реализованој финансијској подршци пројектима удружења из буџетских средстава у претходној календарској години.

Извештај из става 1. овог члана објављује се на огласној табли,на званичној интернет страници Општине Бачка Паланка и на порталу Е-управа.

Члан 18.

Ступањем на снагу овог Правилника престаје да важи Правилник о начину суфинансирања пројеката удружења грађана из области културе („Службени лист Општине Бачка Паланка“, број 1/2018).

Члан 19.

Овај Правилник ступа на снагу наредног дана од дана објављивања у „Службеном листу Општине Бачка Паланка“.

Председник Oпштинског већа,

Бранислав Шушница